La cuarte edizion di Suns Festival de cjançon in lenghe minoritarie, si è davuelte a Udin, là dal Teatri Palamostre, ai 2 di Novembar, aes oris 21.
Lis lenghis minoritaris ametudis al concors son stadis pe Italie il Sart, il Furlan, il Todesc, l’Albanês, il Franc-Provençal, il Francês, l’Ocitan, il Sloven, il Ladin, il Catalan, il Cravuat, il Grico, il Romanì; pe Svuizare il Romanç; pe Austrie il Romanì, il Cravuat, il Sloven, l’Ongjarês, il Cec, il Slovac; pe Francie l’Ocitan, il Franc -Provençal, il Catalan, il Romanì
Ae selezion di cheste edizion a àn partecipât 42 grups rapresentatîfs di vot diferentis lenghis minoritariis, o ben il Furlan, il Cravuat, il Sart, il Ladin, l’Ocitan, il Catalan, il Romanç e il Franc-provençâl.
I finaliscj che a àn vût acès ae fase finâl dal festival a son nûf:
Billy Fumey, cjantautôr che al presentarà il toc “Tot Béloma” in lenghe franc-provençâl;
Casper Nicca, grup rock alternatîf che al cjantarà in lenghe retoromanze dai Grisons (Svuizare) il toc “Hippies”;
Claudia Crabuzza e Claudio Gabriel Sanna, un doi catalan di Alghero che si esibirà cul toc “Qui trista que es la tarda”;
Jean Ruaz, cjantautôr che al presentarà il toc “Perde” in ladin;
Jonokognos, grup rock furlan di Codroip che si esibirà cun “Mai Mai”;
Mig 29 over Disneyland, zovin cuintet punk cjargnel che al presentarà al festival in lenghe furlane “Profitadôrs”;
Randagiu Sardu & Quilo, rapper de Sardegne che al partarà il toc “S’Arrespiru”;
Ruben Dimitri, che al interpretarà il rock pop de minorance cravuate dal Burgenland austriac cul toc “Sunce rijetko sviti”;
Somi de Granadas, grup de Ocitanie francese che al presentarà il toc folk acustic “Tolosa”.
I doi finaliscj proclamâts de jurie e dal public a àn partecipât ae fase finâl dal Liet International, che tal 2012 si è davuelte a Xixón – Gijón tes Asturiis, il prin di Dicembar.
La jurie che e à proclamât i vincidôrs di Suns, festival de cjançon in lenghe minoritarie, e je componude di Andrea Ioime, gjornalist di “Il Friuli” e di “Il Gazzettino”, Luigi Mutarelli, gjornalist di “Rumore” e “Soundveritè”, Onno Falkena, gjornalist de Frisie pe television “Omprop Fryslan” e fondadôr e coordenadôr dal Liet International, e Paolo Cantarutti, gjornalist di Radio Onde Furlane.
Di là di chescj grups, si è esibît fûr concors il grup Orka, grup une vore origjinâl des isulis danesis Far Oer, arcipelac tal Nord dal Ocean Atlantic, jenfri Scozie, Norvegje e Islande, vincidôrs dal Liet International 2009, a rapresentin il sun de lôr tiere e a sunin musiche eletroniche doprant struments che a àn costruît di bessôi.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn